In nomine... Ego Petrus comes niv. et ego Agnès comitissa, uxor ejusdem comitis et filia Guidonis comitis, notum facimus quod nos... remittimus etiam tria millia solidorum quos Guido comes Niv. a burgensibus prefati monasterii, si quando caperetur et redimeretur pro redemptione sua, ex tenore ejusdem cartulæ suæ quam eidem ecclesiæ fecerat, solebat exigere, excipientes tamen quod si filiam nostram nuptui tradiderimus, vel si ego comes civitatem sanctam Hierusalem adiero, tria millia solidorum a burgensibus ejusdem burgi per manus prioris accipere debeo.... Remissionem autem trium millium solidorum quos pro captione nostra a burgensibus ecclesiæ S. Stephani exigere solebamus, ideo in perpetuum hoc facimus quia eidem ecclesiæ S. Stephani plurima damna intuleramus, ut nobis deus parcat hic et in futuro. Rem siquidem istam sicuti definita est et in præsenti terminata, ego Petrus comes Nivernensis juravi tenere et perpetuo observare, concedente et volente et rogante Agnete comitissa uxore nostra. Continetur etiam in isto juramento meo quod si me contigerit habere hæredem masculum qui usque ad annos discretionis perveniat, cum ammonitus fuero a priore vel a monachis præfati monasterii, cogam eum similiter jurare quod teneat quicquid in hac carta continetur. Hujus confirmationis et remissionis fidejussorem dominum Philippum, regem Franciæ, constituimus, ut si quando nos vel successores nostri contra tenorem cartulæ venire tentaverimus, prefatus rex emendare faciat. Rogamus insuper dominum papam ut hanc confirmationem et remissionem confirmet. Episcopos autem Theobaldum Niv. episcopum et H. Autissiodorensem rogamus ut ad hoc firmandum huic cartulæ sigilla sua apponant... Hæc autem remissio facta est in præsentia domini Hugonis, abbatis Cluniacensis, existentibus testibus sociis ejus scilicet: Joscelino, quondam abbate de Lanniaco, Rostano decano Cluniacensi, Duranno Ruffo, Landrico constabulo, Siguino capellano, Willelmo notario. Militibus etiam Drocone de Mello, Gaufrido de Pogua, Ansello Bullican, Salvagio, Petro de Corcum, Ebraudo de Castronovo, Guidone fratre ejus, Amico de Marcilly, Herberto cancellario comitis et Gerardo, preposito S. Stephani. Factum est autem hoc publice in palatio comitis, Nivernis, in presentia comitis et uxoris ejus et aliorum multorum, anno ab incarnatione domini Mº centesimo octogesimo quinto, regnante domino Philippo rege.